  Туспуктэм: Удмуртиысь тӧролэн но кивалтэтлэн пресс-службазы Майя Бывальцева 1-тӥ куарусёнэ Воткаын 5 номеро школалэсь выль кыкетӥ корпуссэ усьтӥзы. 825 интылы юртэз «Образование» йӧскалык ӵектос улсын пуктӥзы. Со сярысь Удмуртиысь тӧролэн но кивалтэтлэн пресс-службазы ивортӥз. Школае Первый посёлок но Южный посёлок микрорайонъёсысь пиналъёс ветло – оглом 1 сюрс 400 пала адями. Азьвыл ваньзы соос 1982-тӥ арын пуктэм но 600-лэсь кӧня ке тросгес интылы чаклам юртын дышетскизы. Выль дышетскон арен но корка пыронэн дышетскисьёсты но дышетӥсьёсты Удмуртиысь кивалтэтлэн тӧроез Ярослав Семёнов ӟечкылаз. « Школады инженерно-технологичесокй ӧръя ужалоз. Туннэ кунмы технологиос ласянь асэрико луыны тырше. <…> Асьмеос инновациос кылдытыны но улонэ пыӵатыны, двигательёс но самолётъёс, инсьӧр аппаратъёс но заводъёслы станокъёс поттыны кулэ. Кунмылэн азьланез, солэн тодосын но техникаын азинлыкез тӥ бордысь потэ » Ярослав Семёнов, Удмуртиысь кивалтэтлэн тӧроез Школалэн выль юртаз туала мебель но тужгес выль тӥрлык басьтэмын. Кабинетъёсын физикая, химияя, биологияя лыдпусо лабораториос тупатэмын, 3D-принтеръёс, лазерной станокъёс, галографической станциос, виртуальной проектированилы тӥрлык, программной управлниен станокъёс пуктэмын, озьы ик роботехникая бичетъёс, дышетскон квадрокоптеръёс вань, медистудия но издательство центр кылдытэмын. Ватсалом, таяз арын Ижкарысь Столичный микрорайонын 825 интылы но Дэри ёросысь Ягул посёлокын 500 интылы шкоалосты уже кутыны чакламын. Вуоно арлы Ижысь Строитель микрорайонын но Дэри ёросысь Пыӵанка гуртын 825 интылы школаос выжо. Ӵектос кылдытон но интывылъёсты дасян ужъёс мыно эшшо кык школая – Ижын 600 интылы коррекционной школа но Дэри ёросысь Хохряки гуртын 1 сюрс 25 интылы школа. Тодэ вайытом, Ижкарысь школаосы туэ 80 сюрс пиналъёс мынӥзы, быдэс элькунын – 200 сюрслэсь трос. Удмуртилэн тӧроез Александр Бречалов Уваысь 4 номеро школаын дышетскисьёсын ӵош Тодонлык нуналэз пусйиз. Тегъёс: Вотка школаос ЯрославСемёнов Удмуртия  